2002/851/EY: Euroopan yhteisöjen ja niiden jäsenvaltioiden sekä Viron tasavallan välisen assosiaationeuvoston päätös N:o 3/2002, tehty 27 päivänä helmikuuta 2002, yleisistä ehdoista, jotka koskevat Viron tasavallan osallistumista yhteisön ohjelmiin



Virallinen lehti nro L 299 , 01/11/2002 s. 0049 - 0049



Euroopan yhteisöjen ja niiden jäsenvaltioiden sekä Viron tasavallan välisen assosiaationeuvoston päätös N:o 3/2002, tehty 27 päivänä helmikuuta 2002, yleisistä ehdoista, jotka koskevat Viron tasavallan osallistumista yhteisön ohjelmiin (2002/851/EY) ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Viron tasavallan välisestä assosiaatiosta tehdyn Eurooppa-sopimuksen(1) ja erityisesti sen 108 artiklan, sekä katsoo seuraavaa: (1) Eurooppa-sopimuksen 108 artiklan ja liitteen X mukaisesti Viro voi osallistua yhteisön puiteohjelmiin, erityisohjelmiin, hankkeisiin ja muihin toimiin monilla eri aloilla. Siinä määrätään myös muiden yhteisön alojen mukaan ottamisesta. (2) Mainitun 108 artiklan mukaisesti assosiaationeuvoston olisi päätettävä Viron kyseisiin toimiin osallistumisen ehdoista. (3) Erityiset osallistumisedellytykset, mukaan lukien rahoitusosuudet, olisi määriteltävä kullekin yhteisön ohjelmalle Euroopan yhteisöjen komission ja Viron toimivaltaisten viranomaisten kesken, ON PÄÄTTÄNYT SEURAAVAA: 1 artikla Viro voi osallistua kaikkiin sellaisiin yhteisön ohjelmiin, jotka ovat avoinna Keski- ja Itä-Euroopan ehdokasmaille näiden ohjelmien hyväksymisen yhteydessä annettujen säännösten mukaisesti. 2 artikla Viron on maksettava Euroopan unionin yleiseen talousarvioon rahoitusosuus, joka vastaa sen osallistumista kuhunkin ohjelmaan. 3 artikla Viron edustajat voivat osallistua tarkkailijoina sitä koskevien asioiden käsittelyyn hallintokomiteoissa, jotka huolehtivat sellaisten ohjelmien seurannasta, joiden rahoitukseen Viro osallistuu. 4 artikla Viron osallistujien esittämiin hankkeisiin ja aloitteisiin sovelletaan mahdollisimman laajasti asianomaisia ohjelmia koskevia samoja edellytyksiä, sääntöjä ja menettelyjä kuin jäsenvaltioihin. 5 artikla Komissio ja Viron toimivaltaiset viranomaiset määrittelevät erityiset ehdot, rahoitusosuus mukaan luettuna, jotka koskevat Viron osallistumista kuhunkin yksittäiseen ohjelmaan. Jos Viro hakee yhteisön ulkoista apua taloudellisen tuen myöntämisestä tietyille Keski- ja Itä-Euroopan maille 18 päivänä joulukuuta 1989 annetun neuvoston asetuksen (ETY) N:o 3906/89(2) mukaisesti, edellä tarkoitetut erityisehdot voidaan määritellä rahoituspöytäkirjassa. 6 artikla Tämä päätös on voimassa määräämättömän ajan. Kumpi tahansa osapuoli voi sanoa sen irti ilmoittamalla asiasta kirjallisesti kuusi kuukautta etukäteen. 7 artikla Viimeistään kolmen vuoden kuluttua tämän päätöksen voimaantulopäivästä ja sen jälkeen joka kolmas vuosi assosiaationeuvosto tarkastelee tämän päätöksen täytäntöönpanoa sen perusteella, miten Viro on tosiasiallisesti osallistunut yhteen tai useampaan yhteisön ohjelmaan. 8 artikla Tämä päätös tulee voimaan sitä kuukautta seuraavan kuukauden ensimmäisenä päivänä, jona assosiaationeuvosto on tehnyt sen. Tehty Brysselissä 27 päivänä helmikuuta 2002. Assosiaationeuvoston puolesta Puheenjohtaja J. Piqué i Camps (1) EYVL L 68, 9.3.1998, s. 3. (2) EYVL L 375, 23.12.1989, s. 11, asetus sellaisena kuin se on viimeksi muutettuna asetuksella (EY) N:o 2666/2000 (EYVL L 306, 7.12.2000, s. 1).